Sodba IV Ips 95/2013
Sodna praksa Vrhovnega sodišča, 2013-09-17

Marko Šorli (preds.), mag. Kristina Ožbolt (poroč.),

PREKRŠKOVNO PROCESNO PRAVO - PREKRŠKI - VARNOST CESTNEGA PROMETA

kazenske točke v cestnem prometu s prenehanjem veljavnosti vozniškega dovoljenja -odločanje in izdaja sklepa o prenehanju veljavnosti vozniškega dovoljenja - izrečene kazenske točke - pravnomočnost odločb - zmotna ali nepopolna ugotovitev dejanskega stanja - precejšen dvom o resničnosti odločilnih dejstev

Sodišče samo ni smelo upoštevati dopisa o pravem številu kazenskih točk, saj ga je prejelo po izdaji in pravnomočnosti izpodbijanega sklepa.

Zahtevi za varstvo zakonitosti se ugodi in se izpodbijani pravnomočni sklep Okrajnega sodišča v Slovenj Gradcu EPVD 30/2013-4510 z dne 25. 2. 2013 razveljavi ter se zadeva vrne Okrajnemu sodišču v Slovenj Gradcu v novo odločanje.

1. Okrajno sodišče v Slovenj Gradcu je z izpodbijanim sklepom v postopku po 202. č členu Zakona o prekrških (v nadaljevanju ZP-1) imetniku veljavnega vozniškega dovoljenja J. Š. izreklo prenehanje veljavnosti vozniškega dovoljenja za vse kategorije motornih vozil, ki so bile vpisane v njegovo vozniško dovoljenje na dan 14. 9. 2012, in storilcu naložilo v plačilo sodno takso. Zoper omenjeni sklep je storilec vložil pritožbo, ki jo je Okrajno sodišče v Slovenj Gradcu s sklepom EPDV 30/2013-4510 z dne 4. 4. 2013 kot prepozno zavrglo. Izpodbijani sklep je postal pravnomočen dne 23. 3. 2013.

2. Zoper pravnomočni sklep o prenehanju veljavnosti vozniškega dovoljenja vlaga zahtevo za varstvo zakonitosti vrhovni državni tožilec. V zahtevi navaja, da je Okrajno sodišče v Slovenj Gradcu v postopku odločanja o prenehanju veljavnosti vozniškega dovoljenja na podlagi obvestila Ministrstva za pravosodje z dne 6. 2. 2013 izdalo izpodbijani

, s katerim je storilcu izreklo prenehanje veljavnosti vozniškega dovoljenja za vse kategorije motornih vozil, za katere je imel vozniško dovoljenje na dan 14. 9. 2012, ker je upoštevaje 16 kazenskih točk, izrečenih s pravnomočno odločbo PP Ravne na Koroškem z dne 5. 11. 2012, št. ODL 5550066871430/2012, ki je postala pravnomočna dne 10. 1. 2013, presegel 18 kazenskih točk. Zoper ta sklep je storilec vložil prepozno pritožbo, v kateri je navedel, da je bila stranska sankcija 16 kazenskih točk, ki mu je bila izrečena z odločbo PP Ravne na Koroškem z dne 5. 11. 2012, št. ODL 5550066871430/2012, s sodbo Okrajnega sodišča v Slovenj Gradcu, opr. št. ZSV 735/2012 z dne 28. 12. 2012, spremenjena v 8 kazenskih točk. Okrajno sodišče v Slovenj Gradcu je te pritožbene navedbe preverilo pri prekrškovnem organu PP Ravne na Koroškem, nato pa je s strani Ministrstva za pravosodje, Oddelka za kazensko evidenco in evidenco vzgojnih ukrepov, prejelo dopis z dne 20. 5. 2013, št. 021-227/2013(10), iz katerega izhaja, da so na podlagi obvestila PP Ravne na Koroškem z dne 17. 5. 2013, št. 209-202/2013/3 (3A6912-6), v evidenci kazenskih točk pri plačilnem nalogu (pravilno odločbi o prekršku) št. 5550066871430/2012 popravili vpis kazenskih točk iz 16 na 8 kazenskih točk. Navedeno torej pomeni, da je storilec v času storitve zadnjega prekrška po odločbi PP Ravne na Koroškem z dne 5. 11. 2012, št. ODL 5550066871430/2012, dosegel 8 kazenskih točk manj, to je skupno 16 (in ne 24) kazenskih točk. Vložnik zaključuje, da je sodišče s svojo odločitvijo kršilo tretji odstavek 22. člena ZP-1 v zvezi s 4. in 5. točko 156. člena ZP-1, ker pa je sodišče o prenehanju veljavnosti vozniškega dovoljenja odločilo v nasprotju z obvestilom o pravem stanju števila kazenskih točk, je podana tudi kršitev iz drugega odstavka 155. člena ZP-1 v zvezi s tretjim odstavkom 22. člena in prvim odstavkom 202. č člena ZP-1, pri čemer je navedena kršitev vplivala na materialno zakonitost sklepa. Vrhovnemu sodišču predlaga, da zahtevi za varstvo zakonitosti ugodi in izpodbijani pravnomočni sklep razveljavi ter vrne zadevo pristojnemu sodišču v Slovenj Gradcu v novo odločanje.

3. Vrhovno sodišče je zahtevo za varstvo zakonitosti na podlagi drugega odstavka 423. člena Zakona o kazenskem postopku (v nadaljevanju ZKP) v zvezi s 171. členom ZP-1 poslalo storilcu, ki se o njej ni izjavil.

4. Po določbi tretjega odstavka 22. člena ZP-1 sodišče vozniku, če v času treh let doseže ali preseže 18 kazenskih točk v cestnem prometu, izreče prenehanjeveljavnosti vozniškega dovoljenja za vse kategorije motornih vozil, za katere je storilec imel dovoljenje, ko je storil prekršek, s katerim je dosegel predpisano število kazenskih točk. V skladu s prvim odstavkom 202. č člena ZP-1 izda sodišče sklep o prenehanju veljavnosti vozniškega dovoljenja po uradni dolžnosti na podlagi obvestila organa, pristojnega za vodenje skupne evidence kazenskih točk.

5. Kot izhaja iz obrazložitve izpodbijanega sklepa, je sodišče dne 7. 2. 2013 prejelo obvestilo Ministrstva za pravosodje, Direktorata za pravosodno upravo, Sektorja za izvrševanje kazenskih sankcij, Oddelka za kazensko evidenco in evidenco vzgojnih ukrepov, z dne 6. 2. 2013, št. 021-9784/2013 (11), ki vodi skupno evidenco o številu izrečenih kazenskih točk za posamezne storilce in o pravnomočnih odločbah o prenehanju veljavnosti vozniškega dovoljenja, da je storilec kot voznik s pravnomočno odločbo Policijske postaje Ravne na Koroškem z dne 5. 11. 2012, št. ODL 5550066871430/2012, ki je postala pravnomočna dne 10. 1. 2013, dosegel skupaj 24 kazenskih točk. Na podlagi tega obvestila in preveritve podatkov je sodišče ugotovilo, da je storilec v obdobju od 7. 6. 2011 do 10. 1. 2013 po ZVCP-1 in ZPrCP, kot voznik motornega vozila kategorije B, dosegel 24 kazenskih točk, od tega 5 kazenskih točk s plačilnim nalogom Postaje prometne policije Kranj z dne 28. 5. 2011, št. PN 0000099143879/2011, ki je postal pravnomočen dne 7. 6. 2011, 3 kazenske točke s plačilnim nalogom Medobčinske inšpekcije, redarstva in varstva okolja Skupne občinske uprave občin Braslovče, Gornji Grad, Ljubno idr. z dne 14. 11. 2012, št. PN 22404-3781/2012, ki je postal pravnomočen dne 11. 12. 2012, in 16 kazenskih točk z odločbo Policijske postaje Ravne na Koroškem z dne 5. 11. 2012, št. ODL 5550066871430/2012, ki je postala pravnomočna dne 10. 1. 2013.

6. Glede na zgoraj navedeno ugotovitev izpodbijanega pravnomočnega sklepa, da je storilec v obdobju od 7. 6. 2011 do 10. 1. 2013 po ZVCP-1 in ZPrCP kot voznik motornega vozila kategorije B dosegel 24 kazenskih točk, je Okrajno sodišče v Slovenj Gradcu ravnalo povsem pravilno in zakonito, ko je storilcu prekrška z izpodbijanim sklepom izreklo prenehanje veljavnosti vozniškega dovoljenja za vse kategorije motornih vozil, ki so bile vpisane v njegovo vozniško dovoljenje na dan 14. 9. 2012, to je na dan storitve prekrška, s katerim je storilec presegel 18 kazenskih točk. Zatrjevana kršitev tretjega odstavka 22. člena ZP-1 v zvezi s 4. in 5. točko 156. člena ZP-1 zato ni podana. Glede trditev vrhovnega državnega tožilca, da je bilo storilcu prekrška z odločbo Policijske postaje Ravne na Koroškem z dne 5. 11. 2012, št. ODL 5550066871430/2012 izrečenih le 8 (in ne 16) kazenskih točk in da zato storilec ni dosegel 18 kazenskih točk (temveč skupno le 16 kazenskih točk), pa Vrhovno sodišče ugotavlja, da temeljijo na drugačnem dejanskem stanju od tistega, ki ga je ugotovilo sodišče v izpodbijanem pravnomočnem sklepu, razloga zmotne oziroma nepopolne ugotovitve dejanskega stanja pa v postopku z zahtevo za varstvo zakonitosti ni dopustno uveljavljati (drugi odstavek 420. člena ZKP v zvezi s 171. členom ZP-1).

7. Vrhovni državni tožilec sodišču tudi očita, da je o prenehanju veljavnosti vozniškega dovoljenja odločilo v nasprotju z obvestilom o pravem številu kazenskih točk, s čimer je storilo kršitev iz drugega odstavka 155. člena ZP-1 v zvezi s tretjim odstavkom 22. člena in prvim odstavkom 202. č člena ZP-1, pri čemer je navedena kršitev vplivala na materialno zakonitost sklepa. Kot izhaja iz podatkov spisa (list. št. 27) je Okrajno sodišče v Slovenj Gradcu dopis Ministrstva za pravosodje, Oddelka za kazensko evidenco in evidenco vzgojnih ukrepov, z dne 20. 5. 2013, št. 021-227/2013(10), iz katerega izhaja, da je bilo v evidenci kazenskih točk pri plačilnem nalogu (pravilno odločbi o prekršku) št. 5550066871430/2012 popravljen vpis kazenskih točk iz 16 na 8 kazenskih točk, prejelo dne 21. 5. 2013, torej po pravnomočnosti izpodbijanega sklepa. S pravnomočnostjo sodne odločbe nastopi pravno stanje, v katerem nastalega pravnega razmerja ni več mogoče odpraviti, razveljaviti ali spremeniti oziroma je poseg v pravnomočno sodno odločbo mogoč le na podlagi vloženega izrednega pravnega sredstva. Navedeno torej pomeni, da sodišče na lastno iniciativo v pravnomočno razsojeno stvar ne more posegati, zato v obravnavanem primeru sodišče samo od sebe ni smelo upoštevati dopisa o pravem številu kazenskih točk, saj je le tega prejelo po izdaji (in pravnomočnosti) izpodbijanega sklepa. Zato po presoji Vrhovnega sodišča tudi ta kršitev ni podana.

8. So pa okoliščine, ki jih izpostavlja vrhovni državni tožilec, Vrhovnemu sodišču pri odločanju o zahtevi za varstvo zakonitosti vzbudile precejšen dvom o resničnosti odločilnih dejstev, ki so bila ugotovljena v izpodbijanem pravnomočnem sklepu, in sicer, da je storilec v obdobju od 7. 6. 2011 do 10. 1. 2013 po ZVCP-1 in ZPrCP kot voznik motornega vozila kategorije B dosegel tolikšno število kazenskih točk, ki ima po določbi tretjega odstavka 22. člena ZP-1 za posledico prenehanje veljavnosti vozniškega dovoljenja. Kot utemeljeno opozarja vrhovni državni tožilec, iz dopisa PP Ravne na Koroškem z dne 15. 5. 2013 (list. št. 24) izhaja, da je pri prekrškovnem organu PP Ravne na Koroškem na Ministrstvu prišlo do napake v sistemu glede števila kazenskih točk, ki so bile storilcu prekrška izrečene s pravnomočno odločbo Policijske postaje Ravne na Koroškem z dne 5. 11. 2012, št. ODL 5550066871430/2012, in sicer mu je sistem namesto 8 kazenskih točk beležil 16 kazenskih točk. Iz dopisa Ministrstva za pravosodje, Oddelka za kazensko evidenco in evidenco vzgojnih ukrepov, z dne 20. 5. 2013, št. 021-227/2013(10) (list. št. 27), pa izhaja, da je bilo število kazenskih točk, ki so bile storilcu izrečene s pravnomočno odločbo Policijske postaje Ravne na Koroškem z dne 5. 11. 2012, št. ODL 5550066871430/2012, popravljeno iz prvotnih 16 na 8 kazenskih točk. Navedeno potrjuje tudi izpisek iz evidence kazenskih točk za storilca z dne 21. 5. 2013, ki se nahaja v prekrškovnem spisu. Vrhovno sodišče je pridobilo tudi sodbo Okrajnega sodišča v Slovenj Gradcu, ZSV 735/2012, z dne 28. 12. 2012, ki je še dodatno podkrepila dvom sodišča o resničnosti ugotovljenih odločilnih dejstvih. Iz omenjene sodbe namreč izhaja, da je bila z njo odločba Policijske postaje Ravne na Koroškem z dne 5. 11. 2012, št. ODL 5550066871430/2012, spremenjena tako, da je bilo storilcu poleg globe 600 EUR izrečenih še 8 kazenskih točk. V skladu z določbo 427. člena ZKP v zvezi s 171. členom ZP-1 je zato Vrhovno sodišče zahtevi za varstvo zakonitosti ugodilo, izpodbijani sklep razveljavilo ter zadevo vrnilo Okrajnemu sodišču v Slovenj Gradcu v novo odločanje. V ponovljenem postopku bo moralo sodišče ponovno ugotoviti, koliko kazenskih točk je bilo storilcu izrečenih s pravnomočno odločbo Policijske postaje Ravne na Koroškem z dne 5. 11. 2012, št. ODL 5550066871430/2012, ki je postala pravnomočna dne 10. 1. 2013, in nadalje, ali je storilec s to pravnomočno odločbo dosegel skupaj tolikšno število kazenskih točk, ki ima po določbi tretjega odstavka 22. člena ZP-1 za posledico prenehanje veljavnosti vozniškega dovoljenja, ter o zadevi ponovno odločiti.

ZP-1 člen 22, 22/3, 155, 155/2, 156, 156-4, 154-5, 171, 202č.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.